Brandstofprys kan tot rekordhoogte stygArgieffoto Die Automobiel Assosiasie van Suid-Afrika (AA) het Donderdag gesê brandstofpryse kan in Junie rekordhoogtes bereik. Die AA sê in ŉ verklaring die skerp styging is weens sterker internasionale oliepryse en ŉ onderverhaling wat van April af oorgedra is. “Die rand het in Mei taamlik na aan die Amerikaanse dollar verhandel. Internasionale oliepryse het egter onder sterk druk gekom en is verantwoordelik vir twee-derdes van die prysstyging wat op Woensdag 6 Junie in werking tree,” lui die verklaring. Die AA verduidelik ŉ beduidende onderverhaling is van April oorgedra toe die departement van energie teen maandeinde die brandstofprys teen ŉ sterker rand/dollar-wisselkoers bereken het. “Die maandeinde het weens die talle publieke vakansiedae vroeër as gewoonlik gesluit, waarna die rand byna 60c teen die Amerikaanse dollar in ŉ kwessie van ŉ dag gedaal het. Dit het beteken ŉ beduidende styging in die brandstofprys was sedert die begin van Mei ŉ moontlikheid.” Motoriste kan na beraming ŉ styging van 85c per liter verwag. Diesel sal volgens die skatting sowat 87c per liter duurder wees, en paraffien met 82c per liter verhoog word. Verlede maand het die prys van 93-oktaan-petrol met 49c per liter gestyg. Die prys van 95-oktaan-petrol het 49c per liter duurder geword, 0,05%-sulfaat-diesel het met 59c per liter gestyg en 0,005%-sulfaat-diesel is met 58c per liter verhoog.